Topmatrieks: Francél styg bo omstandighede uitFrancél Geyer Haar ma, Susan, is skielik aan ŉ hartaanval oorlede. “Ek onthou dit soos gister. Dit het op 25 Julie gebeur, kort voor die rekordeksamen. Ek het langs haar in die bed gelê toe sy skielik ŉ hartaanval gekry het. Sy was maar 50 jaar oud.” Francél spog met sewe onderskeidings. Sy het A’s gekry in Afrikaans, Engels, wiskunde, fisiese wetenskappe, ingenieursgrafika en -ontwerp, lewenswetenskappe en lewensoriëntering. “Ek wou presteer. My ma het altyd in my talente geglo en dat ek my potensiaal moet bereik. Sy het van kleins af vir my opsommings gemaak en my altyd ondersteun. Sy sal altyd my rolmodel bly.” Francél gaan vanjaar tandheelkunde aan die Universiteit van Pretoria studeer. “Ek wou nog altyd ŉ tandarts word. Ek het gereeld in vakansietyd by ŉ praktyk gaan werk. Ek het dit baie geniet.” Haar gunstelingvak was wiskunde. Haar pa, Louis, is ŉ siviele ingenieur en het haar met moeilike vakke soos wiskunde en fisika gehelp. “Ek het die beste in wiskunde gedoen. Ek hou van syfers.” Sy het van gr.8 af erekleure in akademie ontvang. Francél het ook hokkie gespeel en aan redenaarskompetisies deelgeneem. Haar raad aan toekomstige matrieks: “Let op in die klas en werk ou vraestelle uit.” Francél se lewensfilosofie sluit aan by haar ervarings. Lewe elke dag voluit, want dit kan binne sekondes van jou af weggevat word.